Eva Møller (KF), 2001-01-11:
En kreds af partier har i de seneste år gennemført store ændringer på det energipolitiske område.
Målsætningen har været mere miljørigtig energi, der skal være så økonomisk som muligt, og vi har derfor ændret strukturen.
Vi har liberaliseret, og vi har udarbejdet energibesparelsesplaner, og der er tale om virkelig gennemgribende ændringer, som er aftalt gennem forlig. Det Konservative Folkeparti er en del af forliget, og vi vedkender os naturligvis vort overordnede ansvar.
Vi er tilfredse med, at det var en del af forliget, at der efterfølgende løbende følges op med justeringer og nye aftaler. Der er i elreformaftalerne fra 1999 med de såkaldte PSO'er lagt op til, at elforbrugerne gennem deres betaling for elektricitet også betaler til en række overordnede tiltag og aktiviteter på energiområdet.
Det drejer sig f.eks. om forskning i energibesparelser, i nye teknikker og i miljørigtig strøm.
Vi mener, at den konstruktion, man nåede frem til, og som er videreført i el-, gas- og varmelovene, virker og fungerer.
Den første store energiplan blev udarbejdet af en borgerlig regering af såvel ressource- som miljømæssige hensyn, så der er ingen tvivl om, at vi i Det Konservative Folkeparti går ind for princippet om at spare på energien.
Vi kunne derfor også tilslutte os hensigten bag loven om Elsparefonden, men ikke den konkrete udformning af loven.
Jeg mener helt klart at kunne fastslå, at der hverken for mig eller de øvrige ordførere for lovforslaget var tvivl om, at de beløb, der gennem en øget afgift på 0,6 øre pr. kWh blev pålagt forbrugerne, skulle gå direkte til Elsparefonden og administreres af denne.
Det bekræftede
Imidlertid har det efterfølgende vist sig ikke at være tilfældet, idet ministeren blot har ladet pengene gå til generelt forbrug i ministeriets store kasse.
I finansloven for år 2001 er det således, at selv om elsparebidraget er på 90 mio. kr., er der kun afsat 60 mio. kr. til Elsparefonden.
Det er helt, helt urimeligt, at det er og har været således, at vi må opleve, at ikke alle Elsparefondens midler tilføres fonden, så gode og velmotiverede projekter ikke kan få tilskud med den begrundelse, at der ikke er flere penge.
om Elsparefonden, føler vi alligevel, at ministeren har handlet i strid med de intentioner, der lå bag loven, og som ministeren dengang bekræftede i salen.
Vi mener, at der bør bringes orden i dette forhold, om ikke på anden vis så eventuelt gennem en ændring af elspareloven, så teksten er klar og helt umisforståelig.
Elsparefonden har udført et godt stykke arbejde på de felter, som ligger inden for dens område, så vi mener bestemt, at arbejdet skal fortsættes.
Men vi ved, at hvis vi skal leve op til de danske målsætninger og vore internationale forpligtelser, er det ikke tilstrækkeligt.
Der skal mere til, og vi er derfor tilfredse med, at man i kredsen af partierne bag elreformen har påbegyndt en drøftelse af disse besparelser.
Det er forhandlinger, hvor vi i Det Konservative Folkeparti håber, at man når frem til et godt og fornuftigt resultat, og det er vel rimeligt i dag under denne debat at gøre rede for, hvilke tanker vi har på dette område.
Det Konservative Folkeparti kan give en varm opbakning
til alle tiltag på EU-niveau, som har til hensigt at gennemføre normer, der giver mere energiøkonomiske biler, maskiner og apparater m.v., idet vi tager det for givet, at sådanne normer indføres i samarbejde med industrien og med tidsfrister, der gør det rimeligt og realistisk for erhvervslivet at omstille sig.
Rent danske tiltag er vi villige til at se fordomsfrit og åbent på, men vi ønsker ikke at indføre danske normer, der kan skade vor konkurrenceevne.
Vi er også villige til at se på en bundfradragsmodel med en efterfølgende højere afgift på det resterende forbrug.
Det er selvfølgelig klart, at det er således her, at der skal tages hensyn til familiestørrelse, til bureaukratiet, til følgeomkostninger m.v., men vi vil gerne se på modellen.
Jeg vil klart understrege, at for Det Konservative Folkeparti er det en overordnet målsætning, at grønne afgifter skal kunne undgås ved en fornuftig adfærd, og derfor er det for os et ufravigeligt krav, at en sådan omlægning ikke må medføre et øget provenu for statskassen, helst et mindre, formålet er jo elsbesparelser.
Det er endvidere helt klart, at vi gerne støtter ordninger eller modeller, der arbejder med reelle økonomiske incitamenter til at spare, at vi gerne ser modeller med tiltag, der kan sendes i udbud til flere forskellige aktører, at vi er tilhængere af modeller, der lægger op til størst mulig valgfrihed for såvel den enkelte som for erhvervslivet, ligesom vi naturligvis tager det for helt givet, at det offentlige er i front med besparelserne.